SA sakeman vas ná Gupta-videoAjay en Atul Gupta (Foto: ANA) Die Suid-Afrikaanse departement van internasionale betrekkinge en samewerking (Dirco) het Woensdag bevestig ŉ Suid-Afrikaanse sakeman wat verlede week ŉ video van die voortvlugtende Ajay Gupta in Dubai geneem en met Suid-Afrikaanse media gedeel het, is in hegtenis geneem. Justin van Pletzen het Ajay Gupta verlede week by die Indiese konsulaat in Dubai raakgeloop en ŉ video van die ontmoeting gemaak. In die video kan gesien word hoe Van Pletzen met Gupta handskud terwyl hy vra: “Wanneer gaan jy terug Suid-Afrika toe? Die land soek na jou.” Gupta lag gemoedelik en antwoord: “Hulle soek nie na my nie.” Hy sê daarna: “Hulle antwoord my nie. Die dag wat hulle antwoord, sal ek soontoe gaan.” Hy verwys vermoedelik hier na vervolgingsowerhede in Suid-Afrika. Dirco het Woensdag bevestig daar word vermoed dat Van Pletzen se inhegtenisneming met dié video verband hou. “Die plaaslike owerhede moet egter nog bevestig [of die inhegtenisneming met die video verband hou],” lui die verklaring. Die departement het gesê konsulaatpersoneel het Van Pletzen Woensdag besoek en sal konsulêre ondersteuning aan die sakeman bied. “In hierdie stadium kan die departement nie enige verdere besonderhede verskaf oor die aard van die klagtes teen die Suid-Afrikaner in Dubai of die datum van sy hofverskyning nie.”